ปัญหาอสังหาฯ เวียดนาม ใหญ่แค่ไหน
มันเกิดอะไรขึ้นกับอสังหาฯ ในเวียดนาม  แล้วปัญหาครั้งนี้ ใหญ่ขนาดไหน ? ลงทุนแมนจะเล่าให้ฟัง 
22 มี.ค. 2566

ปัญหาอสังหาฯ เวียดนาม ใหญ่แค่ไหน /โดย ลงทุนแมน
เมื่อไม่นานมานี้ เราน่าจะเห็นข่าว บริษัทอสังหาฯ ในประเทศเวียดนามหลายเจ้า มีการผิดนัดชำระหนี้เป็นจำนวนมาก
แม้แต่บริษัทยักษ์ใหญ่อย่าง No Va Land ซึ่งเป็นบริษัทอสังหาฯ ที่ใหญ่เป็นอันดับ 2 ของประเทศ ก็มีปัญหาการชำระหนี้เช่นกัน จนต้องขอเลื่อนเวลาชำระหนี้ออกไปจากที่กำหนด
มันเกิดอะไรขึ้นกับอสังหาฯ ในเวียดนาม 
แล้วปัญหาครั้งนี้ ใหญ่ขนาดไหน ?
ลงทุนแมนจะเล่าให้ฟัง 
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
การเติบโตของเศรษฐกิจเวียดนามที่ผ่านมา 
ทำให้คนเวียดนามมีกำลังซื้อที่อยู่อาศัยกันมากขึ้น
ส่งผลให้ราคาอสังหาฯ ปรับตัวเพิ่มขึ้นเป็นอย่างมาก
รู้ไหมว่า ปี 2022 ราคาอสังหาฯ ในเมืองโฮจิมินห์ ศูนย์กลางเศรษฐกิจของเวียดนามนั้น มีการเพิ่มขึ้นเฉลี่ยมากถึง 18%
ซึ่งนอกจากจะซื้อเพื่อการอยู่อาศัยจริง ๆ แล้ว ก็ปฏิเสธไม่ได้ว่า มีการเข้าไปเก็งกำไรในอสังหาฯ ด้วยเช่นกัน ซึ่งเป็นตัวผลักดันให้ราคาอสังหาฯ ปรับตัวเพิ่มขึ้น
ซึ่งทางรัฐบาลเวียดนามเองนั้น ก็มีความกังวลว่าปัญหาฟองสบู่จะเกิดขึ้น
จนในปีที่ผ่านมา จึงได้มีการออกมาตรการ เพิ่มความเข้มงวดในการปล่อยกู้ของธนาคารพาณิชย์กับภาคอสังหาฯ มากขึ้น ส่งผลให้บริษัทอสังหาฯ กู้ยืมเงินได้ยากขึ้น
ประกอบกับทิศทางขาขึ้นของดอกเบี้ยทั่วโลก ที่บีบให้เวียดนามมีการขึ้นดอกเบี้ยอย่างรวดเร็ว โดยขึ้นจาก 4% เป็น 6% ภายในระยะเวลาแค่ 3 เดือน ในปีที่ผ่านมา
ส่งผลกระทบต่อทั้งต้นทุนการกู้ยืมที่สูงขึ้น ทั้งฝั่งบริษัทอสังหาฯ เอง และฝั่งของผู้กู้ ที่ต้องการซื้ออสังหาฯ
ทำให้บริษัทอสังหาฯ จำนวนไม่น้อยนั้นมีปัญหาสภาพคล่อง เพราะเงินไปจมอยู่กับโครงการที่ดำเนินการก่อสร้างไปแล้ว จนเกิดเป็นหมู่บ้านร้างหลายแห่ง โดยเฉพาะในเมืองโฮจิมินห์ และฮานอย ที่เป็นเมืองสำคัญของเวียดนาม
พอเป็นแบบนี้ จึงมีบริษัทอสังหาฯ หันไปออกหุ้นกู้แทน เพื่อให้สามารถดำเนินธุรกิจต่อไปได้
อย่างไรก็ตาม รัฐบาลเวียดนามตรวจพบว่า มีบริษัทอสังหาฯ นำเงินที่ได้จากการออกหุ้นกู้ ไปใช้ผิดวัตถุประสงค์  และยังมีความเกี่ยวโยงกับการกระทำการทุจริต
ซึ่งก็ทำให้มีการเพิ่มความเข้มงวดในการออกหุ้นกู้มากขึ้นเช่นกัน
ส่งผลให้บริษัทอสังหาฯ หลายเจ้า ขาดสภาพคล่อง นำไปสู่การผิดนัดชำระหนี้ในที่สุด
ซึ่งทางตลาดหุ้นเวียดนาม Hanoi Stock Exchange (HNX) ได้เปิดเผยว่า ช่วงไตรมาสสุดท้ายของปีที่แล้ว มีบริษัทเวียดนาม ทั้งหมด 54 แห่ง ผิดนัดชำระหุ้นกู้ 
โดย 34 บริษัท หรือเกินกว่าครึ่ง เป็นบริษัทอสังหาฯ และบริษัทรับเหมาก่อสร้าง
และยังคาดการณ์กันว่า จะมีหุ้นกู้ที่กำลังจะครบกำหนดไถ่ถอนภายในปีนี้ มูลค่า 34,019 ล้านบาท โดย 90% ของหุ้นกู้นั้น มาจากบริษัทอสังหาฯ อีกด้วย
จนท้ายที่สุด ทางรัฐบาลเวียดนามได้ออกมาตรการช่วยเหลือภาคอสังหาฯ โดยให้สามารถเจรจากับผู้ลงทุน เพื่อชำระหนี้ด้วยสินทรัพย์อื่น ๆ แทนได้ และสามารถเลื่อนชำระหนี้ได้ในระยะเวลาสูงสุด 2 ปี
แล้วปัญหาอสังหาฯ ในเวียดนามใหญ่แค่ไหน ?
หากเราลองไปดูตลาดหุ้นเวียดนาม จะพบว่า บริษัทอสังหาฯ คิดเป็น 16% ของมูลค่าตลาดหุ้นเวียดนามทั้งหมด
ซึ่งความเสียหายอาจไม่ใช่แค่ตลาดอสังหาฯ เท่านั้น 
แต่อาจลามไปถึงธนาคารพาณิชย์ ผู้ปล่อยกู้ให้กับบริษัทอสังหาฯ ที่คิดเป็น 37% ของตลาดหุ้นเวียดนามด้วย
พอรวมกันแล้ว ทั้งสองอุตสาหกรรมนี้ มีมูลค่าเกินกว่า 50% ของตลาดหุ้นเวียดนามเลยทีเดียว
แต่ต้องหมายเหตุไว้ว่า บางบริษัทไม่ได้เกี่ยวข้องกับปัญหาครั้งนี้ แต่อาจได้รับผลกระทบเป็นลูกโซ่ได้เช่นกัน
 
จะเห็นได้ว่า หลายครั้งในอดีต วิกฤติส่วนใหญ่จะมีต้นตอจากภาคอสังหาฯ และธนาคาร ที่ลุกลามสร้างความเสียหายต่อเศรษฐกิจออกไปเป็นวงกว้าง
ก็เป็นที่น่าสนใจว่า การที่รัฐบาลเวียดนามยื่นมือเข้ามาช่วยเหลือแบบนี้ จะสามารถแก้ปัญหาอสังหาฯ ครั้งนี้ได้หรือไม่
หรือสุดท้ายแล้ว อาจจะซ้ำรอยเดิม กลายเป็นวิกฤติเศรษฐกิจ ที่เคยเกิดขึ้นแล้วอย่างในหลายประเทศ รวมถึงประเทศไทย..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-